CELEX: 32022D0500
Language: hr
Date: 2022-03-25 00:00:00
Title: Provedbena odluka Komisije (EU) 2022/500 оd 25. ožujka 2022. o utvrđivanju vojne agresije Rusije na Ukrajinu izvanrednim događajem koji uzrokuje znatan poremećaj tržištâ

29.3.2022   
               
               
                  HR
               
               
                  Službeni list Europske unije
               
               
                  L 101/45
               
            
         PROVEDBENA ODLUKA KOMISIJE (EU) 2022/500
         оd 25. ožujka 2022.
         o utvrđivanju vojne agresije Rusije na Ukrajinu izvanrednim događajem koji uzrokuje znatan poremećaj tržištâ
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/1139 Europskog parlamenta i Vijeća od 7. srpnja 2021. o uspostavi Europskog fonda za pomorstvo, ribarstvo i akvakulturu i izmjeni Uredbe (EU) 2017/1004 (1), a posebno njezin članak 26. stavak 2.,
         budući da:
         
                     (1)
                  
                  
                     Vojna agresija Rusije na Ukrajinu započeta 24. veljače 2022. utječe na subjekte u sektoru ribarstva i akvakulture u Uniji. Zbog prekida trgovinskih tokova proizvoda ključnih za sektor ribarstva i akvakulture iz Rusije i Ukrajine naglo su se povećale cijene glavnih ulaznih materijala, kao što su energija i sirovine. Teške posljedice za trgovinu između Ukrajine i Unije ima i onemogućenost prometa s obzirom na to da su u ruskim napadima oštećene ukrajinske zračne luke i obustavljene su sve aktivnosti komercijalnog brodskog prijevoza u ukrajinskim lukama. Kriza će vjerojatno imati ozbiljne posljedice i za opskrbu Unije žitaricama, biljnim uljima i bijelom ribom iz Ukrajine i Rusije, što će dovesti do velikog povećanja cijena hrane za ribe, povrh već vrlo visokih cijena energije, ili do nestašice ključnih sirovina. Dio flote Unije prestao je obavljati ribolov zbog smanjenja profitabilnosti te djelatnosti i nemogućnosti kompenzacije povećanja ulaznih troškova. Osim toga, ribarska plovila koja obavljaju ribolov u Crnome moru suočavaju se s prijetnjom mogućih vojnih aktivnosti, zbog čega preventivno obustavljaju svoje aktivnosti. Kombinirani učinak tog povećanja troškova i nestašice osjetan je i u sektorima uzgoja i prerade morskih organizama. Stoga treba poduzeti djelotvorne i učinkovite mjere kako bi se otklonio znatan poremećaj tržištâ uzrokovan velikim povećanjem troškova i poremećajima u trgovini.
                  
               
                     (2)
                  
                  
                     U skladu s člankom 26. stavkom 2. Uredbe (EU) 2021/1139 u takvim okolnostima potpora iz Europskog fonda za pomorstvo, ribarstvo i akvakulturu (EFPRA) može obuhvaćati naknadu za određene troškove koji inače nisu prihvatljivi za takvu naknadu, koja se isplaćuje subjektima u sektoru ribarstva i akvakulture za izgubljeni prihod ili dodatne troškove te priznatim organizacijama proizvođača i udruženjima organizacija proizvođača koji skladište proizvode ribarstva u skladu s člancima 30. i 31. Uredbe (EU) br. 1379/2013 Europskog parlamenta i Vijeća (2).
                  
               
                     (3)
                  
                  
                     U skladu s člankom 26. stavkom 2. prvim podstavkom Uredbe (EU) 2021/1139 posebni sustav potpore u slučaju takvih poremećaja tržištâ ograničen je na posebni cilj promicanja stavljanja na tržište, kvalitete i dodane vrijednosti proizvoda ribarstva i akvakulture te prerade tih proizvoda. U skladu s člankom 26. stavkom 2. drugim podstavkom taj sustav potpore primjenjuje se samo ako Komisija utvrdi da je do takvog poremećaja došlo zbog izvanrednog događaja.
                  
               
                     (4)
                  
                  
                     Stoga je primjereno utvrditi da je vojna agresija Rusije na Ukrajinu izvanredan događaj koji uzrokuje znatan poremećaj tržištâ.
                  
               
                     (5)
                  
                  
                     U skladu s člankom 39. Uredbe (EU) 2021/1139 naknada za dodatne troškove ili izgubljeni prihod i druge naknade predviđene tom uredbom dodjeljuju se u bilo kojem obliku iz članka 53. stavka 1. točaka od (b) do (e) Uredbe (EU) 2021/1060 Europskog parlamenta i Vijeća (3). Metode koje u tu svrhu odrede države članice moraju biti u skladu s člankom 53. stavkom 3. te uredbe.
                  
               
                     (6)
                  
                  
                     U skladu s člankom 63. stavkom 2. Uredbe (EU) 2021/1060 rashodi su prihvatljivi za doprinos iz EFPRA-e ako su nastali za korisnika i plaćeni su u provedbi operacija u razdoblju između datuma na koji je država članica Komisiji podnijela program EFPRA-e ili od 1. siječnja 2021., ovisno o tome što nastupi prije, do 31. prosinca 2029. Međutim, rashodi nastali zbog poremećaja tržištâ uzrokovanog izvanrednim događajem čiji je nastanak utvrđen ovom Odlukom trebali bi biti prihvatljivi za potporu na temelju članka 26. stavka 2. Uredbe (EU) 2021/1139 od 24. veljače 2022., odnosno od datuma početka vojne agresije Rusije na Ukrajinu. Budući da će poremećaj tržištâ vjerojatno nekoliko mjeseci utjecati na subjekte u sektoru ribarstva i akvakulture, rashodi bi trebali biti prihvatljivi do 31. prosinca 2022.
                  
               
                     (7)
                  
                  
                     Zbog potrebe za brzom provedbom potpore iz članka 26. stavka 2. Uredbe (EU) 2021/1139 ova bi Odluka trebala stupiti na snagu sljedećeg dana od dana objave,
                  
               DONIJELA JE OVU ODLUKU:
         
            Članak 1.
            Za potrebe članka 26. stavka 2. Uredbe (EU) 2021/1139 vojna agresija Rusije na Ukrajinu započeta 24. veljače 2022. smatra se izvanrednim događajem koji uzrokuje znatan poremećaj tržištâ.
         
         
            Članak 2.
            Rashodi za koje je dopuštena potpora u skladu s ovom Odlukom prihvatljivi su ako nastanu u razdoblju od 24. veljače 2022. do 31. prosinca 2022. i ako se isplate do 31. prosinca 2029.
         
         
            Članak 3.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 25. ožujka 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 247, 13.7.2021., str. 1.
         
         
            (2)  Uredba (EU) br. 1379/2013 Europskog parlamenta i Vijeća od 11. prosinca 2013. o zajedničkom uređenju tržišta proizvodima ribarstva i akvakulture, izmjeni uredbi Vijeća (EZ) br. 1184/2006 i (EZ) br. 1224/2009 i stavljanju izvan snage Uredbe Vijeća (EZ) br. 104/2000 (SL L 354, 28.12.2013., str. 1.).
         
            (3)  Uredba (EU) 2021/1060 Europskog parlamenta i Vijeća od 24. lipnja 2021. o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike (SL L 231, 30.6.2021., str. 159.).